ส่วนที่ 1

ข้อมูลสรุป

บริษัท จี สตีล จำกัด (มหาชน) (”บริษัท”) เดิมชื่อ บริษัท สยามสตริปมิลล์ จำกัด (มหาชน)
ก่อตั้งขึ้น เมื่อวันที่ 31 ตุลาคม 2538 ด้วยทุนจดทะเบียนเริ่มแรก 50 ล้านบาท โดยกลุ่มบริษัท เอส
เอส พี (“SSP”) เพื่อดำเนินธุรกิจเป็นผู้ผลิตและจำหน่ายเหล็กแผ่นรีดร้อนชนิดม้วน (Hot Rolled
Coil: HRC) ซึ่งเป็นธุรกิจที่ภาครัฐมีนโยบายส่งเสริมให้มีการลงทุน
โรงงานผลิตของบริษัทตั้งอยู่บนพื้นที่ประมาณ 397 ไร่ ภายในเขตสวนอุตสาหกรรม เอส เอส พี
ระยอง ตำบลหนองละลอก อำเภอบ้านค่าย จังหวัดระยอง
บริษัทได้เริ่มผลิตเชิงพาณิชย์ตั้งแต่เดือนพฤศจิกายน 2542 โดยในช่วงวิกฤติเศรษฐกิจ
บริษัทประสบปัญหาสภาพคล่องและหยุดดำเนินการชั่วคราวในช่วง ธันวาคม 2544 ถึง มีนาคม 2545
หลังจากบริษัทได้แก้ไขปัญหาดังกล่าวจึงดำเนินการผลิตต่อเนื่องจนถึงปัจจุบัน
อนึ่งในช่วงเวลาระหว่างปี 2544 ถึง 2546
บริษัทดำเนินธุรกิจภายใต้กระบวนการฟื้นฟูกิจการและบริษัทได้ออกจากการฟื้นฟูกิจการเมื่อเดือนกันยายน
2546 ในปี 2547 บริษัทได้เจรจาชำระหนี้แก่เจ้าหน้าสถาบันการเงินจนครบถ้วนโดยมีส่วนลด
และในปี 2548 บริษัทได้ทำการออกหุ้นกู้ด้อยสิทธิ ไม่มีประกันให้กับนักลงทุนในต่างประเทศ จำนวน
100 ล้านเหรียญสหรัฐฯ เพื่อนำเงินมาใช้ในการขยายกำลังการผลิต

เหล็กแผ่นรีดร้อนชนิดม้วนของบริษัทมีขนาดความกว้างตั้งแต่ 900-1,550 มิลลิเมตร
และมีความหนาตั้งแต่ 1-13 มิลลิเมตร ซึ่งเป็นวัตถุดิบสำคัญในการผลิตเหล็กแผ่นรีดเย็น (Cold
Rolled Coil: CRC) เหล็กชุบสังกะสี (Hot Dipped Galvanized Sheet) เหล็กท่อ
(Steel Pipe) เหล็กแผ่นที่ใช้ในอุตสาหกรรมก่อสร้าง และเหล็กแผ่นที่ใช้ในอุตสาหกรรมรถยนต์
เป็นต้น

โรงงานผลิตเหล็กแผ่นรีดร้อนชนิดม้วนของบริษัทเป็นโรงงานที่รวมกระบวนการหลอม หล่อ และรีดไว้
ในโรงงานเดียว หรือที่เรียกว่า Compact Mini Mill
มีกำลังการผลิตเหล็กแผ่นรีดร้อนชนิดม้วนสูงสุด (Design Capacity) ที่ 1.8 ล้านตันต่อปี
และมีประสิทธิภาพการผลิตที่ 1.5 ล้านตันต่อปี ในปี 2548 ที่ผ่านมา
บริษัทผลิตที่อัตราประสิทธิภาพการผลิตร้อยละ 74 โดยทำการผลิต่อเนื่องวันละ 3 กะตลอด 24
ชั่วโมง

กระบวนการผลิตของบริษัทเริ่มจากการนำเศษเหล็ก (Scrap) และเหล็กดิบ (Pig Iron)
มาหลอมโดยใช้เทคโนโลยีเตาหลอมไฟฟ้า (Electric Arc Furnace)
จากนั้นทำการปรับปรุงคุณภาพน้ำเหล็กโดยผ่าน เตาปรับปรุงคุณภาพน้ำเหล็ก (Ladle Heating
Furnace) จากประเทศเยอรมัน
ซึ่งเป็นเทคโนโลยีที่ทันสมัยควบคุมการหลอมและการปรับคุณภาพน้ำเหล็กด้วยระบบคอมพิวเตอร์ทั้งหมด
จากนั้น นำน้ำเหล็ก (Liquid Steel) มาหล่อเป็นเหล็กแผ่น (Steel Slab)
โดยใช้เทคโนโลยีการหล่อแผ่นเหล็กหนาขนาดกลาง (Medium Slab Casting)
และนำเหล็กแผ่นที่ได้มาผ่านกระบวนการรีดร้อนโดยใช้เครื่องรีดแผ่นเหล็กจากประเทศญี่ปุ่น
โดยกระบวนการผลิตข้างต้นจะเป็นกระบวนการผลิตแบบต่อเนื่อง (Continuous Process)
ซึ่งจะใช้เวลาการผลิต (Cycle time) ประมาณ 3.5 ชั่วโมง

กลุ่มลูกค้าเป้าหมายของบริษัท ได้แก่ บริษัทตัวแทนจำหน่ายร้อยละ 70
โดยเป็นการขายผ่านบริษัทตัวแทนจำหน่ายที่เป็นกลุ่มพันธมิตรการค้าประมาณร้อยละ 50
ศูนย์บริการตัดเหล็กแผ่นรีดร้อนชนิดม้วน (Coil Center) ร้อยละ 20
และผู้ใช้โดยตรงในอุตสาหกรรมต่อเนื่องร้อยละ 10
ซึ่งตัวแทนจำหน่ายของบริษัทจะทำการจัดจำหน่ายต่อไปยังผู้ใช้เหล็กแผ่นรีดร้อนในอุตสาหกรรมต่อเนื่องต่างๆ
อีกต่อหนึ่ง เช่น การผลิต ท่อเหล็ก การผลิตเหล็กโครงสร้างรูปพรรณรีดเย็น
การผลิตถังบรรจุก๊าซและตู้คอนเทนเนอร์ การผลิตเครื่องใช้ไฟฟ้าและเฟอร์นิเจอร์เหล็ก
การผลิตชิ้นส่วนประกอบรถยนต์ และการผลิตเหล็กรีดเย็นและ เหล็กเคลือบ นอกจากนี้
บริษัทมีการขายตรงเป็นจำนวนไม่มากนักให้ผู้ประกอบการรายใหญ่ในอุตสาหกรรมต่างๆ เช่น
อุตสาหกรรมเหล็กโครงสร้างรูปพรรณ
อุตสาหกรรมผลิตวัสดุที่ใช้ในการก่อสร้างอุตสาหกรรมเหล็ดรีดเย็น เป็นต้น

ที่ผ่านมา บริษัทมีรายการระหว่างกันกับบุคคลที่อาจมีความขัดแย้ง
และบริษัทพันธมิตรทางการค้ารายใหญ่ หลายรายการอย่างต่อเนื่อง เช่น การซื้อน้ำดิบ
การซื้อวัตถุดิบ การขายสินค้า เป็นต้น แต่อย่างไรก็ดี
บริษัทมีมาตรการและขั้นตอนการอนุมัติการทำรายการระหว่างกันกับบุคคลและบริษัทดังกล่าว
โดยคณะกรรมการบริษัทที่ไม่มีส่วนได้เสียหรือมีความขัดแย้งทางผลประโยชน์กับบุคคลและบริษัทดังกล่าว
จะต้องปฏิบัติให้เป็นไปตามกฎหมายว่าด้วยหลักทรัพย์และตลาดหลักทรัพย์
รวมทั้งข้อกำหนดของคณะกรรมการกำกับหลักทรัพย์และตลาดหลักทรัพย์ (กลต.)
และตลาดหลักทรัพย์แห่งประเทศไทย นอกจากนี้ ในกรณีที่เป็นธุรกรรมทางการค้าปกติ
ฝ่ายตรวจสอบภายในของบริษัทจะทำการตรวจสอบธุรกรรมดังกล่าวทุกรายการเป็นรายเดือน
และให้คณะกรรมการตรวจสอบเป็นผู้พิจารณาและให้ความเห็นเกี่ยวกับความจำเป็นและความสมเหตุสมผลของรายการดังกล่าว

จากการประกอบธุรกิจของบริษัท
ปัจจัยความเสี่ยงที่สำคัญที่อาจส่งผลกระทบต่อการดำเนินงานหรือผู้ลงทุน สามารถสรุปได้ดังนี้

1. ความเสี่ยงด้านการผลิต ซึ่งประกอบด้วย ความผันผวนของราคาวัตถุดิบ
รวมถึงการที่อาจไม่สามารถหาเงินทุนมาขยายกิจการได้

2. ความเสี่ยงด้านการตลาดและการจัดจำหน่าย ซึ่งประกอบด้วย
ความผันผวนของราคาตลาดของผลิตภัณฑ์ อันเกิดจากวัฎจักรธุรกิจขาลง

3. ความเสี่ยงด้านการเงินของบริษัท ประกอบด้วย ความผันผวนของอัตราแลกเปลี่ยน

4. ความเสี่ยงด้านสิ่งแวดล้อมและด้านบุคลากร ซึ่งประกอบด้วย
การผลิตที่อาจก่อให้เกิดมลภาวะและการดำเนินธุรกิจที่อาจก่อให้เกิดความไม่ปลอดภัยต่อพนักงาน

5. ความเสี่ยงจากนโยบายภาครัฐ และกฎระเบียบที่เกี่ยวข้อง ซึ่งประกอบด้วย
ผลจากการเจรจาเขตการค้าเสรี (FTA)

บริษัทมีการเติบโตของรายได้จาก 12,622.2 ล้านบาทในปี 2546 เป็น 21,270.3 ล้านบาทในปี
2547 และเท่ากับ 22,201.8 ล้านบาทในปี 2548
ซึ่งสาเหตุของการเติบโตของรายได้มาจากการผลิตที่อัตราการผลิตสูงขึ้น
และราคาขายที่เพิ่มขึ้นอย่างต่อเนื่อง

ในปี 2546 บริษัทมีกำไรสุทธิจำนวน 48,005.3 ล้านบาท
เนื่องจากผลกำไรจากการปรับโครงสร้างหนี้จำนวน 54,421.8 ล้านบาท
ประกอบกับบริษัทเริ่มมีกำไรสุทธิจากการดำเนินงานก่อนรายการพิเศษจำนวน 618.6 ล้านบาท
เนื่องจากบริษัทมีประสิทธิภาพการผลิตเพิ่มขึ้นและมีภาระดอกเบี้ยลดลง อนึ่ง
บริษัทได้รับรู้การขาดทุนจากการด้อยค่าของสินทรัพย์ และตัดจำหน่ายสินทรัพย์ จำนวน 5,802.6
ล้านบาท และ 1,232.5 ล้านบาท ตามลำดับ จึงทำให้บริษัทเกิดผลขาดทุนจากกิจกรรมตามปกติในปี
2546 เป็นจำนวน 6,416.5 ล้านบาท

ในปี 2547 บริษัทมีกำไรสุทธิจำนวน 8,902.1 ล้านบาท
โดยแยกเป็นกำไรจากการดำเนินงานหลังดอกเบี้ยจ่ายจำนวน 3,167.0 ล้านบาท
กำไรจากการฟื้นฟูกิจการจำนวน 2,293.7 ล้านบาท
และกำไรจากรายการโอนกลับค่าเผื่อการด้อยค่าสินทรัพย์จำนวน 3,441.4 ล้านบาท สำหรับในปี
2548 บริษัทมีกำไรสุทธิเท่ากับ 2,740 ล้านบาท ซึ่งทำให้ ณ วันที่ 31 ธันวาคม 2548
บริษัทมีกำไรสุทธิต่อหุ้นแบบ Fully Diluted เท่ากับ 0.33 บาทต่อหุ้น

ในปี 2548 บริษัทมีสินทรัพย์รวม 28,355.7 ล้านบาท โดยสินทรัพย์ส่วนใหญ่ ได้แก่
ที่ดินและเครื่องจักรและอุปกรณ์ที่ใช้ในการผลิตซึ่งมีมูลค่าทั้งสิ้น 17,323.6 ล้านบาท นอกจากนี้
ได้แก่ สินค้าคงเหลือ จำนวน 3,602.9 ล้านบาท และลูกหนี้การค้าจำนวนทั้งสิ้น 2,225.7
ล้านบาท บริษัทมีหนี้สินรวมเท่ากับ 6,808.0 ล้านบาท และส่วนผู้ถือหุ้นเท่ากับ 21,547.7 ล้านบาท
ซึ่งทำให้ ณ วันที่ 31 ธันวาคม 2548 บริษัทมีมูลค่าตามบัญชีต่อหุ้นแบบ Fully Diluted เท่ากับ
2.54 บาทต่อหุ้น

ณ วันที่ 31 ธันวาคม 2548 บริษัทมีทุนจดทะเบียนทั้งสิ้น 12,000 ล้านหุ้น มูลค่าหุ้นที่ตราไว้หุ้นละ 1
บาท เป็นทุนเรียกชำระแล้ว 8,200 ล้านบาท โดยบริษัทมีกลุ่มผู้ถือหุ้นที่สำคัญ ได้แก่ บริษัท ซูพีเรียร์
โอเวอร์ซีส์ (ประเทศไทย) จำกัด ถือหุ้นในสัดส่วนร้อยละ 31 Ample Vision Group Limited
ถือหุ้นในสัดส่วนร้อยละ 20 กลุ่มนายสมศักดิ์ ลีสวัสดิ์ตระกูลและนางสาวปัทมา เจียจวบศิลป์
ถือหุ้นในอัตราร้อยละ 14 เป็นต้น

บริษัทมีแผนการที่จะขยายกำลังการผลิตเพิ่มขึ้นจาก 1.8 ล้านตันต่อปีเป็น 3.4 ล้านตันต่อปี
เพื่อรองรับความต้องการส่วนเกินที่มีอยู่ในประเทศ
โดยกำลังการผลิตส่วนขยายจะใช้กระบวนการผลิตเช่นเดิม
ซึ่งจากการที่บริษัทได้ว่าจ้างบริษัทที่ปรึกษาในด้านเทคนิคทำการศึกษาความเป็นไปได้สำหรับโครงการขยายกำลังการผลิต
พบว่าประมาณการผลตอบแทนโครงการ (Project IRR) เท่ากับร้อยละ 20.1
และมีระยะเวลาคืนทุน (Pay Back Period) เท่ากับ 6 ปี และในผลการศึกษา Sensitivity
Analysis พบว่าราคาขาย ปริมาณเงินลงทุน และราคาวัตถุดิบ
มีผลกระทบต่อผลตอบแทนโครงการมากที่สุดตามลำดับ สำหรับโครงการดังกล่าวข้างต้น
บริษัทคาดว่าจะต้องใช้เงินลงทุนประมาณ 320 ล้านเหรียญสหรัฐฯ หรือประมาณ 12,800 ล้านบาท
โดยมีแหล่งเงินทุนส่วนหนึ่งจากการขายหุ้นกู้ในต่างประเทศอายุ 5 ปี จำนวน 100
ล้านเหรียญสหรัฐฯ หรือประมาณ 4,000 ล้านบาท ซึ่งเป็นหุ้นกู้ไม่ด้อยสิทธิแบบไม่มีประกัน (Senior
unsecured notes) โดยมีอัตราดอกเบี้ยอยู่ที่ 10.5% ต่อปี
ซึ่งในการออกและเสนอขายหุ้นกู้นี้ได้รับอนุมัติจากการประชุมวิสามัญผู้ถือหุ้นครั้งที่ 1/2548
โดยมีมติอนุมัติให้ออกและเสนอขายหุ้นกู้ภายในวงเงินไม่เกิน 250 ล้านเหรียญสหรัฐหรือ

เทียบเท่า และการขายหุ้นสามัญเพิ่มทุนให้กับประชาชน (IPO)
และส่วนที่เหลือมาจากกระแสเงินสดจาก การดำเนินการและเงินกู้จากสถาบันการเงิน
หรือการออกหุ้นกู้เพิ่มเติม และ/หรือเงินกู้จากผู้ขายเครื่องจักร

นอกจากนี้ ในการประชุมวิสามัญผู้ถือหุ้น ครั้งที่ 2/2547 เมื่อวันที่ 5 ตุลาคม 2547
ได้มีมติอนุมัติให้บริษัทออกและจัดสรรใบสำคัญแสดงสิทธิที่จะซื้อหุ้นสามัญของบริษัทให้แก่กรรมการและพนักงานของบริษัทก่อนการเสนอขายหุ้นเพิ่มทุนให้กับประชาชน
จำนวนไม่เกิน 100 ล้านหน่วยในราคาหน่วยละ 0 บาท โดยมีอัตราการใช้สิทธิ ใบสำคัญแสดงสิทธิ
1 หน่วย ต่อหุ้นสามัญ 1 หุ้น มีราคาการใช้สิทธิ 1 บาทต่อหุ้น อายุใบสำคัญแสดงสิทธิ ไม่เกิน 5 ปี
นับจากวันที่ได้ออกและเสนอขาย
อนึ่งบริษัทไม่มีนโยบายในการนำใบสำคัญแสดงสิทธิดังกล่าวเข้าจดทะเบียนในตลาดหลักทรัพย์

(ผู้ลงทุนควรอ่านรายละเอียดของข้อมูลในส่วนที่ 2 ก่อนตัดสินใจลงทุนในหลักทรัพย์)